sinarproject/legisdata huggingface dataset:
Pertanyaan 276: PERBICARAAN MAHKAMAH SYARIAH SECARA MAYA (VIRTUAL)
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN MOHD NAJWAN BIN HALIMI (N40 KOTA ANGGERIK)
Jawapan oleh: Y.A.B. Dato' Menteri Besar

Y.B. TUAN MOHD NAJWAN BIN HALIMI

Apakah usaha pihak Kerajaan Negeri untuk membantu Mahkamah Syariah yang telah melaksanakan perbicaraan secara maya (virtual) sepanjang tempoh Perintah Kawalan Pergerakan memandangkan Mahkamah Sivil mendapat peruntukan yang besar dalam memastikan perbicaraan secara maya dapat dijalankan dengan lancar?

Y.A.B. Dato' Menteri Besar

a) Pada masa ini Mahkamah Syariah Selangor telah menggunapakai sistem E- syariah yang telah dibangunkan bagi kegunaan Mahkamah Syariah seluruh Malaysia oleh Kerajaan Persekutuan sejak tahun 2002. Pembangunan sistem tersebut, antara lain, bertujuan untuk menyeragamkan pemakaian sistem yang berkaitan dengan pengurusan kes Mahkamah Syariah termasuklah urusan pendaftaran, rekod bicara, pengeluaran perintah, faraidh dan penguatkuasaan perintah nafkah. Oleh yang demikian, sebarang cadangan perubahan atau pertambahan terhadap sistem tersebut seperti pembangunan sistem khas bagi perbicaraan atas talian hanya boleh dibuat setelah perbincangan dilaksanakan dan kelulusan diperoleh daripada Kerajaan Persekutuan melalui Jabatan Kehakiman Syariah Malaysia.

Walau bagaimanapun, sebagai tanda komitmen yang tinggi Kerajaan Negeri Selangor terhadap kemajuan Mahkamah Syariah Selangor, sejumlah peruntukan telah diberikan pada setiap tahun bagi menampung kos penyediaan prasarana dan perkakasan ICT seperti pembelian set desktop, mesin pencetak dan software yang berkaitan yang digunapakai oleh seluruh warga kerja Mahkamah Syariah Selangor, termasuklah semasa pengendalian perbicaraan secara maya (virtual).